PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH /3/1/041	Bratislava 03.09. 2009 

	Protimonopolný úrad Slovenskej republiky, odbor koncentrácií v správnom konaní číslo 0022/OK/2009 začatom dňa 14. 08. 2009 na základe oznámenia koncentrácie podnikateľom BXR Logistics B.V. so sídlom Jachthavenweg 109h, 1081 KM, Amsterdam, Holandsko, zastúpeným JUDr. Martinom Křížom, advokátom a konateľom spoločnosti PRK Partners s.r.o., so sídlom Gorkého 3, 811 01 Bratislava, vo veci koncentrácie podnikateľov BXR Logistics B.V. so sídlom Jachthavenweg 109h, 1081 KM, Amsterdam, Holandsko a Čechofracht a. s. so sídlom Opletalova 37/1284, 111 21 Praha 1, Česká republika

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a o zmene a doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 465/2002 Z. z., zákona č. 204/2004 Z. z., zákona č. 68/2005 Z. z. a zákona č. 165/2009 Z. z. tak, že  s ú h l a s í s koncentráciou podnikateľov BXR Logistics B.V. so sídlom Jachthavenweg 109h, 1081 KM, Amsterdam, Holandsko a Čechofracht a. s. so sídlom Opletalova 37/1284, 111 21 Praha 1, Česká republika, spočívajúcou v získaní nepriamej výlučnej kontroly podnikateľa BXR Logistics B.V. so sídlom Jachthavenweg 109h, 1081 KM, Amsterdam, Holandsko, prostredníctvom spoločnosti New World Resources Transportation B.V. so sídlom Jachthavenweg 109h, 1081 KM Amsterdam, Holandsko, nad podnikom podnikateľa Čechofracht a. s. so sídlom Opletalova 37/1284, 111 21 Praha 1, Česká republika na základe Rámcovej zmluvy uzatvorenej medzi HATTIZBURG ENTERPRISES LIMITED (ako predávajúcim), New World Resources Transportation B.V. (ako kupujúcim), BXR Logistics B.V. (ako akcionárom a Patria Finance, a. s. (ako vyporiadajúcim agentom) dňa 12. 8. 2009 a Zmluvy o kúpe akcií uzatvorenej medzi  HATTIZBURG ENTERPRISES LIMITED (ako predávajúcim) a New World Resources Transportation B.V. (ako kupujúcim) dňa 12. 8. 2009. 

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 14. 8. 2009 listom zaevidovaným pod číslom 2996/2009 prostredníctvom splnomocneného právneho zástupcu JUDr. Martina Kříža, advokáta a konateľa spoločnosti PRK Partners s.r.o., so sídlom Gorkého 3, 811 01 Bratislava, IČO: 35 978 643 (ďalej len „právny zástupca“), doručené oznámenie koncentrácie podľa § 10 ods. 9 zákona 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a o zmene a doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 465/2002 Z. z., zákona č. 204/2004 Z. z., zákona č. 68/2005 Z. z. a zákona č. 165/2009 z. z. (ďalej len „zákon“) spočívajúcej v získaní nepriamej výlučnej kontroly podnikateľa BXR Logistics B.V. so sídlom Jachthavenweg 109h, 1081 KM, Amsterdam, Holandsko (ďalej len „BXR Logistics B.V.“) nad podnikom podnikateľa Čechofracht a. s. so sídlom Opletalova 37/1284, 111 21 Praha 1, Česká republika (ďalej len „Čechofracht a. s.“), prostredníctvom spoločnosti New World Resources Transportation B.V. so sídlom Jachthavenweg 109h, 1081 KM Amsterdam, Holandsko (ďalej len „New World Resources Transportation B.V.“), na základe Rámcovej zmluvy uzatvorenej medzi HATTIZBURG ENTERPRISES LIMITED (ako predávajúcim), New World Resources Transportation B.V. (ako kupujúcim), BXR Logistics B.V. (ako akcionárom) a Patria Finance, a. s. (ako vyporiadajúcim agentom) dňa 12. 8. 2009 (ďalej len „Rámcová zmluva“) a Zmluvy o kúpe akcií uzatvorenej medzi HATTIZBURG ENTERPRISES LIMITED (ako predávajúcim) a New World Resources Transportation B.V. (ako kupujúcim), dňa 12. 8. 2009 (ďalej len „Zmluva o kúpe akcií“). 

	Na základe predmetného oznámenia začalo dňa 14. 8. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov BXR Logistics B.V. a Čechofracht a. s., o čom úrad listom číslo 3006/PMÚ SR/2009 zo dňa 17. 8. 2009 informoval prostredníctvom právneho zástupcu oznamovateľa koncentrácie BXR Logistics B.V.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 22. 5. 2009 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. Predmetným listom úrad taktiež oznámil, že v súlade s § 10 ods. 13 zákona vyhovuje žiadosti oznamovateľa na zúženie podkladov požadovaných podľa § 12 zákona.

Oznámenie koncentrácie bolo v súlade s § 10 ods. 12 zákona v nadväznosti na vyhlášku doplnené listom zaevidovaným na úrade pod č. 3063/2009 dňa 20. 8. 2009, na základe čoho podľa § 11 zákona začala dňa 21. 8. 2009 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľa koncentrácie oznámená listom č. 3096/PMÚ SR/2009 zo dňa 24. 8. 2009.

		Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol prevedený na účet Protimonopolného úradu Slovenskej republiky dňa 18. 8. 2009. 

	V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu1 a ďalších pravidiel pre prechod na euro.

Podnikatelia:

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.

Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

	Spoločnosť BXR Logistics B.V. je spoločnosťou založenou podľa holandského práva, ktorá je nepriamo kontrolovaná spoločnosťou RPG Partners Limited, spoločnosťou založenou podľa práva Cyperskej republiky. Spoločnosť RPG Partners Limited je materskou spoločnosťou Skupiny RPG (popis štruktúry vlastníctva a kontroly v Skupine RPG je súčasťou spisového materiálu). 

Spoločnosť BXR Logistics B.V. je holdingová spoločnosť, ktorá bola založená dňa 18. 12. 2008 na účely výkonu efektívnej kontroly nad spoločnosťami v rámci Skupiny RPG pôsobiacimi v oblasti logistiky, prepravy zasielateľstva a súvisiacich služieb (vrátane Čechofracht, a. s. a spoločností skupiny Čechofracht po uskutočnení predmetnej koncentrácie). Spoločnosť BXR Logistics B.V. je zapísaná v obchodnom registri vedenom Obchodnou komorou v Amsterdame pod číslom 34319842. Predmetom  činnosti  spoločnosti podľa uvedeného výpisu z obchodného registra  sú 

1Konverzný kurz je 1 euro = 30,126 Sk

činnosti súvisiace so správou a riadením spoločností, nadobúdanie majetkovej účasti v spoločnostiach a ich financovaním.

	Spoločnosť BXR Logistics B.V. patriaca do Skupiny RPG pôsobí predovšetkým na území Českej a Slovenskej republiky. Na území Slovenskej republiky pôsobí v oblasti:

▫ predaja uhlia (prostredníctvom spoločnosti OKD, a. s. a jej dcérskych spoločností),

▫ prepravy (prostredníctvom OKD, Doprava, akciová společnost (ďalej len „OKDD“) a jej dcérskych spoločností a

▫ prieskumu baní a bezpečnosti (prostredníctvom OKD, DPB, a. s.

	V oblasti prepravy, zasielateľstva a súvisiacich logistických služieb pôsobí Skupina RPG prostredníctvom priamych dodávok a služieb (napr. Česká republika, Slovenská republika, Rakúsko, Nemecko, Poľsko, atď.), alebo prostredníctvom spoločností kontrolovaných BXR Logistics B.V. (napr. OKDD, VIAMONT Cargo a. s. v Českej republike, OKDD, VIAMONT Cargo a. s. a ŽDD, a. s., Bratislava v Slovenskej republike alebo prostredníctvom NWRT Hungary v Maďarsku.

▪ Predmetom činnosti spoločnosti ŽDD, a. s. je: zasielateľstvo, maloobchodný predaj pohonných hmôt, kúpa tovaru za účelom jeho predaja konečnému spotrebiteľovi (maloobchod) v rozsahu voľnej živnosti, kúpa tovaru na účely jeho predaja iným prevádzkovateľom živností (veľkoobchod) v rozsahu voľnej živnosti, prekládka tovaru, prevádzkovanie skladov (okrem skladov verejných), nepravidelná neverejná cestná osobná motorová doprava, prevádzkovanie dráhy. Prevádzkovanie dopravy na dráhe.

	Okrem toho aj ďalšie spoločnosti skupiny RPG pôsobia na zahraničných trhoch v oblasti dodávok uhlia prostredníctvom spoločnosti OKD, pričom medzi cieľové krajiny vývozu patria najmä Rakúsko, Slovensko, Poľsko, Nemecko, Maďarsko a Bosna a Hercegovina. 
	
Vychádzajúc z uvedeného úrad dospel k záveru, že spoločnosť BXR Logistics B.V.  je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Spoločnosť Čechofracht a. s. bola zapísaná do obchodného registra vedeného Mestským súdom v Prahe, oddiel: B, vložka č.: 416  dňa 1. 1. 1991. Spoločnosť pôsobí hlavne v nasledujúcich odvetviach:

▫ služby v oblasti cestnej prepravy;

▫ zasielateľstvo, sprostredkovanie služieb v železničnej, cestnej, leteckej a námornej doprave; a

▫ logistické služby vrátane skladovania tovarov a manipulácie s nákladom, baliaca činnosť a zastupovanie v colnom konaní, prenájom železničných vagónov a ich čistenie.

 	Spoločnosť Čechofracht a. s. má dcérske spoločnosti v Českej republike, Slovenskej republike, Rusku a Poľsku. Na území Slovenskej republiky sú to spoločnosti: (i) SLOVFRACHT, a. s. pre medzinárodné zasielateľstvo a dopravu so sídlom v Bratislave (priama kontrola), (ii) Čechofrach SK, a. s. so sídlom v Košiciach (priama kontrola) a (iii) ABEX SLOVAKIA, spol. s r.o. so sídlom v Košiciach (nepriama kontrola cez SPEDI-TRANS Praha, s.r.o.)
 
▪ Predmetom činnosti spoločnosti SLOVFRACHT, a. s. pre medzinárodné zasielateľstvo a dopravu je: vnútroštátne zasielateľstvo, sprostredkovanie v oblasti zasielateľstva, vykonávanie colno – deklaračných služieb, nákup a predaj tovaru v rozsahu voľnej živnosti, sprostredkovateľská činnosť v oblasti obchodu a služieb, prenájom a obstarávanie lodí a lodného priestoru, sprostredkovateľská činnosť v oblasti prepravy a dopravy, prevádzkovanie konsignačných (colných) skladov, poskytovanie záruk na zabezpečenie colného dlhu v colnom konaní.

▪  Predmetom činnosti spoločnosti Čechofrach SK, a. s. je sprostredkovateľská činnosť, reklamná a propagačná činnosť, poradenská a konzultačná činnosť v oblasti obchodu a reklamy, kúpa tovaru za účelom jeho predaja konečnému spotrebiteľovi (maloobchod) v rozsahu voľnej živnosti, kúpa tovaru za účelom jeho predaja iným prevádzkovateľom živností (veľkoobchod) v rozsahu voľnej živnosti, zasielateľstvo, colná deklarácia, zabezpečenie colného dlhu zárukou, špedičná činnosť s výnimkou vykonávania dopravy, prevádzkovanie colných skladov a nácestných stredísk (okrem verejných skladov), automatizované spracovanie dát, poskytovanie software – predaj hotových programov na základe dohody s autorom, skladovanie (okrem verejných skladov), manipulácia s nákladom, baliaca činnosť, nákladná cestná doprava vykonávaná cestnými nákladnými vozidlami, ktorých celková hmotnosť vrátane prípojného vozidla nepresahuje 3,5t.

▪  Predmetom činnosti spoločnosti ABEX SLOVAKIA, spol. s r.o. je maloobchod a veľkoobchod v rozsahu voľných živností, sprostredkovateľská činnosť v oblasti obchodu a služieb, vedenie účtovnej evidencie, sprostredkovanie dopravy, zasielateľstvo, factoring, forfaiting, činnosť účtovného poradcu, neverejné skladovanie, manipulácia s nákladom, baliaca činnosť. 

Na základe uvedeného úrad dospel k záveru, že spoločnosť Čechofracht a.s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 12. 8. 2009 bola uzatvorená Rámcová zmluva a následne v ten istý deň bola uzatvorená aj Zmluva o kúpe akcií.

Rámcová zmluva popisuje jednotlivé kroky smerujúce k uskutočneniu predmetnej transakcie, t. j. nadobudnutiu akcií predstavujúcich väčšinový podiel v Čechofracht a. s. zo strany BXR Logistics B.V. prostredníctvom spoločnosti New World Resources Transportation B.V., ako aj nadobudnutie menšinového podielu v New World Resources Transportation B.V. zo strany predávajúceho (HATTIZBURG ENTERPRISES LIMITED) a spôsoby zaplatenia kúpnej ceny. 
V súlade s podmienkami Rámcovej zmluvy a na základe Zmluvy o kúpe akcií predávajúci predá New World Resources Transportation B.V akcie predstavujúce väčšinový podiel na základnom imaní spoločnosti Čechofracht a. s. a BXR Logistics B.V. kúpi tieto akcie. 
V súlade s podmienkami Rámcovej zmluvy následne predávajúci nadobudne akcie predstavujúce minoritný podiel v New World Resources Transportation B.V. Úrad po preskúmaní predložených podkladov (Akcionárskej zmluvy uzavretej medzi predávajúcim a BXR Logistics B.V.) zistil, že týmto nedôjde k zmene kvality kontroly v spoločnosti New World Resources Transportation B.V. (nad touto naďalej bude mať výlučnú kontrolu BXR Logistics B.V.). 

Na základe uvedených skutočností zistených z predložených podkladov úrad dospel k záveru, že na základe Rámcovej zmluvy a Zmluvy o kúpe akcií podnikateľ BXR Logistics B.V. získa nepriamo prostredníctvom spoločnosti New World Resources Transportation B.V. nepriamu výlučnú kontrolu nad podnikom podnikateľa Čechofracht a. s., a teda uzatvorením Rámcovej zmluvy a Zmluvy o kúpe akcií došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad   dospel k názoru, že účastníkom predmetného správneho konania je podnikateľ BXR Logistics B.V. Účastníkmi koncentrácie sú podnikatelia BXR Logistics B.V., ako podnikateľ, ktorý získa kontrolu nad podnikom podnikateľa Čechofracht a. s., ako aj podnikateľ Čechofracht a. s., nad ktorým je kontrola získaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastník konania označil výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Ako možno vidieť už z informácií uvedených vyššie, v časti Podnikatelia tohto rozhodnutia, dochádza k istému horizontálnemu prekrytiu aktivít účastníkov koncentrácie, a to v oblasti prepravy, zasielateľstva, logistiky a súvisiacich služieb.
  
Účastník koncentrácie BXR Logistics B.V. ponúka svojim zákazníkom služby nákladnej železničnej a cestnej prepravy a zasielateľstva, vrátane poskytovania ostatných logistických služieb, zahŕňajúcich okrem iného skladovanie v bežnom a colnom režime, manipuláciu, balenie a úpravu tovarov, ich zavedenie do systému zákazníka, colnú deklaráciu. Medzi služby v rámci širokého spektra logistických služieb ním poskytovaných, patrí aj prevádzkovanie vlastných logisticko-distribučných centier, dráhových vlečiek vrátane nakládky a vykládky a prevádzkovania dopravy na nich (tieto činnosti Skupina RPG na Slovensku neprevádzkuje). V súvislosti s uvedenými činnosťami BXR Logistics B.V. tiež prenajíma železničné prostriedky a stroje.

Účastník koncentrácie Čechofracht a. s. (sám či prostredníctvom spoločností Skupiny Čechofracht poskytuje komplexné služby v oblasti cestnej nákladnej dopravy (vnútroštátnej aj medzinárodnej) vrátane súvisiacich služieb. Okrem toho podniká ako zasielateľ (v oblasti železničnej aj cestnej dopravy). Z ostatných logistických služieb pôsobí účastník koncentrácie Čechofracht a. s. aj ako prenajímateľ dopravných prostriedkov a strojov a ako prevádzkovateľ areálov pre manipuláciu a skladovanie tovarov (na Slovensku prevádzkuje sklad v Bratislave – Prístav).

Na základe uvedeného účastník konania v oznámení koncentrácie s odvolaním sa na rozhodnutie úradu č. 2008/FK/3/1/006 zo dňa 24. 1. 2008 zadefinoval tovarový relevantný trh ako trh poskytovania komplexných logistických služieb, zahrnujúci dopravu a špedíciu, colnú deklaráciu ako aj skladovanie. V uvedenom rozhodnutí zo dňa 24. 1. 2008 úrad pritom vychádzal zo skutočnosti, že napriek minulej rozhodovacej praxi Európskej Komisie, podľa ktorej by síce bolo možné rozdeliť trh komplexných logistických služieb na trh vnútroštátnej dopravy a zasielateľstva, trh medzinárodnej dopravy a zasielateľstva a trh logistických služieb, v súčasnosti dochádza v logistike k formovaniu jednotného trhu komplexných logistických služieb, kde sa stáva stále významnejšie poskytovanie komplexného riešenia, ktoré zahŕňa celý súbor služieb, vrátane prepravy, skladovania, manipulácie, balenia, distribúcie a poradenstva. 
Ako v oznámení koncentrácie uvádza aj účastník konania, nevyhnutným predpokladom konkurencieschopnosti jednotlivých súťažiteľov v oblasti logistických služieb je schopnosť poskytnúť zákazníkovi komplexný balík logistických služieb. Tento trend sledujú aj účastníci koncentrácie – obaja ponúkajú svojim zákazníkom široké spektrum služieb v oblasti prepravy, zasielateľstva, skladovania, manipulácie s tovarom, organizácie dopravy, finančného riadenia, colných deklarácií atď. 

Pokiaľ sa jedná o priestorové vymedzenie vo vzťahu k predmetnému tovarovému trhu, podľa účastníka konania práve u zákazníkov požadujúcich komplexné logistické služby (typicky nadnárodné spoločnosti alebo spoločnosti dodávajúce tovary a služby po celej Európe) je tendencia porovnávať ponuky aj konkurenčných zahraničných európskych spoločností (napr. z miesta dodania tovaru, ktoré sa nachádza v inej európskej krajine). S ohľadom na zjednocujúci sa európsky trh sa táto tendencia na trhu komplexných logistických služieb už prejavuje, a preto účastník konania zastáva názor, že tento by mal byť vymedzený územím Európy, na ktorom sú súťažné podmienky dostatočne homogénne.

Úrad vzhľadom na to, že tak ako bude uvedené neskôr, predmetná koncentrácia takmer vôbec neovplyvní podmienky hospodárskej súťaže ani na priestorovo užšie vymedzenom trhu komplexných logistických služieb, t. j. na území Slovenskej republiky, otázku presnej definície relevantného trhu z tovarového ako aj priestorového hľadiska ponechal pre účely tohto rozhodnutia otvorenú.

Pri posudzovaní možných dopadov koncentrácie na hospodársku súťaž úrad vychádzal predovšetkým z výšky trhových podielov účastníkov koncentrácie, resp. z výšky ich spoločného trhového podielu na vyššie uvedenom relevantnom trhu.

Nakoľko Slovenská republika nie je pre účastníka konania primárnym trhom, jeho informácie o veľkosti trhu sú obmedzené a preto pri odbornom odhade účastníkov konania na danom relevantnom trhu vychádzal z údajov o celkových výkonoch realizovaných na území Slovenskej republiky v železničnej a cestnej doprave, pričom ako zdroj použil údaje Štatistického úradu Slovenskej republiky.

Vychádzajúc z celkových realizovaných výkonov (tržieb) a výkonov realizovaných účastníkmi koncentrácie v roku 2008 na Slovensku, podľa odborného odhadu účastníka konania trhový podiel účastníka koncentrácie BXR Logistics B.V. na relevantnom trhu poskytovania komplexných logistických služieb je absolútne zanedbateľný. Výška trhového podielu druhého účastníka koncentrácie Čechofracht a. s. na predmetnom relevantnom trhu v tomto období nedosiahla ani výšku trhového podielu účastníka koncentrácie BXR Logistics B.V. Z uvedeného vyplýva, že spoločný trhový podiel účastníkov koncentrácie na danom relevantnom trhu, na ktorom sa ich aktivity prekrývajú na horizontálnej úrovni, je skutočne zanedbateľný. 

Konkrétne údaje o trhových podieloch účastníkov koncentrácie úrad v rozhodnutí neuvádza, nakoľko tieto boli zo strany účastníka konania označené ako predmet obchodného tajomstva.

O zanedbateľnej výške trhových podielov dosiahnutých účastníkmi koncentrácie na predmetnom relevantnom trhu svedčí aj skutočnosť, že v rebríčkoch najúspešnejších spoločností za roky 2006 a 2007 pôsobiacich na tomto relevantnom trhu (cestná doprava – 40 spoločností, železničná doprava – 15 spoločností a zmluvná logistika, skladovanie a colné služby – 17 spoločností), zostavených TREND Analyses podľa tržieb na základe údajov poskytnutých spoločnosťami, sa účastníci koncentrácie vôbec nenachádzajú. Uvedená skutočnosť taktiež svedčí aj o vysoko konkurenčnom prostredí na tomto relevantnom trhu.

Účastník konania zastáva názor, že existuje mnoho súťažiteľov v Európe alebo v susedných krajinách, ktorí sú schopní bez väčších problémov vstúpiť na trh Slovenskej republiky. Môže ísť najmä o PKP, MAV Cargo, Deutsche Bahn, OBB, CD Cargo atď. Pre vstup na trh vo všeobecnosti neexistujú žiadne významné bariéry (napr. administratívne prekážky, existencia patentov alebo iných práv duševného vlastníctva, významné colné alebo iné administratívne alebo zákonné bariéry a pod.).V prípade rozdelenia relevantného trhu poskytovania komplexných logistických služieb na jednotlivé segmenty, vstup na ne je rozdielny.

V prípade cestnej dopravy je trh úplne liberalizovaný a je obvyklé, že cestní dopravcovia podnikajú a poskytujú služby zákazníkom na území iného štátu. Zahraniční logistickí operátori a cestní dopravcovia sú schopní vstúpiť na daný trh v celej šírke a bez akýchkoľvek bariér.

Železničná doprava je taktiež liberalizovaná, pričom existujú určité administratívne bariéry v podobe rôznej legislatívy a požiadaviek na technické detaily (predovšetkým u lokomotív a strojvodcov), avšak tieto bariéry sú prekonateľné v rozumne krátkom období. 

Celková ponuka (tovarov a služieb) ako aj strojového vybavenia a technológie nevyhnutnej na vstup a pôsobenie na trhu je relatívne ľahko dostupná za primerané ceny, najmä na trh logistiky a cestnej dopravy je jednoduchý. Ak chce súťažiteľ vstúpiť na trh železničnej dopravy inej krajiny v Európe, môže zvoliť tri varianty: (i) sám splniť administratívne náležitosti, ktoré mu umožnia vstúpiť na trh inej krajiny, (ii) kúpiť v danej krajine ľubovoľného (menšieho) železničného prepravcu, ktorý tieto administratívne náležitosti spĺňa a následne rozvíjať tohto dopravcu, alebo (iii) zakúpiť železničnú techniku, ktorá zodpovedá požiadavkám daného štátu, najať odborne spôsobilých zamestnancov a zaistiť si schválenie bezpečnostnej certifikácie. Všetky uvedené varianty umožňujú vstúpiť na trh železničnej dopravy daného štátu rádovo za 6 až 18 mesiacov. V oblasti železničnej dopravy je miera regulácie vyššia a pre zaistenie dopravných prostriedkov použiteľných na území jednotlivých štátov je potrebné mať k dispozícii dostatočné finančné zdroje. Vstup je preto viac nákladný a zdĺhavejší ako v prípade cestnej dopravy.  

Z oznámenia koncentrácie úrad ďalej zistil, že účastník koncentrácie BXR Logistics B.V. na území Slovenskej republiky pôsobí tiež v oblasti dovozu koksovateľného ako aj energetického uhlia a koksu, ktorý vertikálne nadväzuje na segment trhu železničnej dopravy a špedície. 
Ako sa v oznámení koncentrácie ďalej uvádza, vzhľadom na skutočnosti, že (i) Skupina RPG pôsobí na takto vertikálne nadväzujúcom trhu poskytovania komplexných logistických služieb avšak realizuje dovoz uhlia na Slovensko nie prostredníctvom spoločností Skupiny RPG, ale prostredníctvom dopravnej logistickej spoločnosti, ktorá nepatrí do skupiny BXR, (ii) preprava uhlia a koksu je realizovaná výhradne prostredníctvom železničnej prepravy, pričom Skupina Čechofracht v tomto segmente nepôsobí vôbec (pôsobí len v oblasti špedície), a (iii) na trhu železničnej dopravy pôsobí významný súťažiteľ ZSSK Cargo, predmetná koncentrácia nepovedie k uzavretiu prístupu k službám komplexnej logistiky ani k odstráneniu významného konkurenčného tlaku.   

Na základe zistených skutočností uvedených vyššie, ktorými konkrétne sú:

▫  zanedbateľná výška spoločného trhového podielu účastníkov koncentrácie,

▫ nezmení sa pozícia a existencia dominantného hráča na predmetnom relevantnom trhu v segmente železničnej nákladnej dopravy a špedície, t. j. ŽSSK Cargo,

▫ naďalej bude existovať dostatočné množstvo iných konkurentov na tuzemských trhoch železničnej a cestnej dopravy, zasielateľstva a logistiky, napr. Železničná spoločnosť Cargo Slovakia, a. s., Budamar, Abex, Kuehne + Nagel, Gefco, Schenker a ďalšie,

▫  pre vstup nových súťažiteľov na trh neexistujú žiadne významné bariéry,

▫  existujú ďalší potenciálni konkurenti v Európe alebo v susedných krajinách, ktorí sú schopní bez väčších problémov vstúpiť na trh Slovenskej republiky,
  
úrad dospel k záveru, že predmetnou koncentráciou z pohľadu hospodárskej súťaže nedôjde na relevantnom trhu poskytovania komplexných logistických služieb k žiadnej významnejšej zmene.

Ako účastník konania v oznámení uvádza, zmyslom predmetnej koncentrácie je prehĺbiť komplexnosť poskytovaných služieb so zameraním na medzinárodné prepravné prúdy. Koncentrovanosť týchto prepravných prúdov na hlavnej magistrále a vytvorenie pravidelnej dopravy na hlavnej sieti s cieľom spojenia logistických a prekládkových centier tak, aby bolo dosiahnuté zrýchlenie prepráv a zníženie jednotkových nákladov. 

Záver:

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.   

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľa BXR Logistics B.V., ktorého dôsledkom sú významné prekážky efektívnej súťaže na relevantnom trhu.

	Podľa § 33 zákona úrad prostredníctvom právneho zástupcu vyzval listom číslo 3135/PMÚ SR/2009 zo dňa 26. 08. 2009 a následne listom č. 3168/PMÚ SR/2009 zo dňa 28. 08.2009 účastníka konania BXR Logistics B.V., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie.
	Účastník konania sa k predmetnej výzve pred vydaním rozhodnutia  prostredníctvom právneho zástupcu vyjadril listom zaevidovaným úradom dňa 02. 09. 2009 pod číslom 3207/2009. Nakoľko znenie uvedené v predmetnej výzve pred vydanim rozhodnutia obsahovalo aj údaje, ktoré predstavovalo obchodné tajomstvo účastníka konania, účastník konania prostredníctvom svojho právneho zástupcu navrhol nové znenie bez obchodného tajomstva, ktoré úrad akceptoval a premietol do rozhodnutia. 
	 
	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia. 

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a o zmene a doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 465/2002 Z. z., zákona č. 204/2004 Z. z., zákona č. 68/2005 Z. z. a zákona 165/2009 z. z. proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                              Ing. Dušan Valo
                                                                                    riaditeľ odboru koncentrácií

Rozhodnutie sa doručuje:

PRK Partners s.r.o.
JUDr. Martin Kříž
konateľ
Gorkého 3
811 01 Bratislava